FI Euroopan unionin virallinen lehti C 304/46

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 304/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

YHTENÄINEN ASIAKIRJA

”OLIO DI CALABRIA”

EU-nro: IT-PGI-0005-01314 – 20.2.2015

SAN ( ) SMM ( X )

1. Nimi (nimet)

”Olio di Calabria”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.5 Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Suojattuun maantieteelliseen merkintään ”Olio di Calabria” kuuluvan ekstra-neitsytoliiviöljyn on kulutukseen luovutettaessa oltava jäljempänä esitettävien erityisvaatimusten mukaista.

Aistinvaraiset ominaisuudet:

— Väri: vihreästä oljenkeltaiseen värin vaihdellessa ajan myötä

— Tuoksu/maku: Määre Mediaani Oliivin hedelmäisyys 2–8 (*) Erityiset aromaattiset piirteet: ruohomainen ja/tai artisokka ja/tai kukkainen > 2 – ≤ 8 Karvaus 3–6 Pistävyys 4–6

Fysikaalis-kemialliset indikaattorit:

— Öljyhappo (%) ≥ 70;

— Happamuus (%) ≤ 0,50;

— Peroksidiluku (meq O2/kg): ≤ 12 meq O2/kg;

— Spektrofotometria UV K232: ≤ 2,20;

— Spektrofotometria UV K270: ≤ 0,20;

— Fenolien – polyfenolien kokonaispitoisuus: ≥ 200 ppm.

Laatuparametrien, joista ei ole erikseen määrätty, on kaikissa tapauksissa oltava ekstra-neitsytoliiviöljyjä koskevan EU-säännöstön mukaisia.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Suojattu maantieteellinen merkintä ”Olio di Calabria” on varattu ekstra-neitsytoliiviöljylle, joka on saatu seuraavista alkuperäisistä oliivilajikkeista, jotka esiintyvät yleisinä kyseisellä alueella (valtalajike): Carolea, Dolce di Rossano (synonyymi: Rossanese), Sinopolese (synonyymi: Chianota, Coccitana), Grossa di Gerace (synonyymi: Mammolese, Geracitana, Dolce), Tondina (synonyymi: Roggianella), Ottobratica (synonyymi: Dedarico, Perciasacchi), Grossa di Cassano (synonyymi: Cassanese), Tonda di Strongoli, ja joita on yksin tai yhdessä vähintään 90 %. Loput 10 % voivat olla peräisin seuraavista alkuperäisistä oliivilajikkeista, joiden levinneisyys on vähäisempi: Nostrana, Spezzanese, Santomauro, Dolce di Cerchiara, Tombarello, Ciciarello, Zinzifarica, Galatrese, Tonda di Filocaso, Tonda di Filadelfia, Borgese, Pennulara, Mafra, Vraja, Agristigna, Corniola. Pölytystehtävänsä vuoksi hyväksyttyjä ovat myös muut kansalliset lajikkeet enintään 3 prosentin osuudella.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantoprosessin vaiheiden – viljelyn, sadonkorjuun ja öljyn puristamisen – on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Puristamisen jälkeen öljy säilytetään ruostumattomasta teräksestä tai muusta öljyn säilytykseen soveltuvasta materiaalista valmistetuissa täysin puhtaissa astioissa, joissa ei ole pesuainejäämiä ja jotka sijaitsevat viileissä ja kuivissa tiloissa, joiden lämpötila on ekstra-neitsytoliiviöljyn säilytykseen ihanteellinen 12–20 °C, jotta voidaan välttää tuotteelle tyypillisten kemiallisten ja aistinvaraisten ominaisuuksien ei-toivottu vaihtelu. Ennen pakkaamista öljy on dekantoitava luonnollisesti, suodatettava tai käsiteltävä muulla fyysisellä menetelmällä, joka soveltuu mahdollisten valmistuksessa syntyneiden jäämien (sakat, kasvivedet) poistamiseen. Öljyn säilytykseen astioissa voidaan käyttää inerttejä kaasuja. Suojatun maantieteellisen merkinnän ”Olio di Calabria” saanut öljy luovutetaan kulutukseen soveltuvissa pakkauksissa, kuten tummasta lasista, lasitetusta keramiikasta tai savesta valmistetuissa pulloissa taikka peltiastioissa, joiden tilavuus on enintään 5 litraa ja jotka on varustettu etiketillä.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Suojattuun maantieteelliseen merkintään ”Olio di Calabria” ei saa lisätä mitään määritteitä, joita ei ole erikseen mainittu tuote-eritelmässä, kuten adjektiiveja fine (hieno), scelto, selezionato (valikoitu), superiore (korkealaatuinen). Sallittuja ovat kuitenkin totuudenmukaiset ja todennettavissa olevat viittaukset yksittäisten tuottajien toimiin tai tuotantomenetelmiin, kuten ”monovarietale” (tuotettu yhdestä lajikkeesta), jota seuraa käytetyn lajikkeen nimi, ”raccolto meccanicamente” (mekaanisesti poimittu) jne., jotka valvontaelin on ennalta hyväksynyt.

Nimien, toiminimien ja yksityisten tuotemerkkien totuudenmukainen käyttö on sallittua, kunhan ne eivät ole merkitykseltään mainostavia tai omiaan johtamaan kuluttajaa harhaan.

Suojatun maantieteellisen merkinnän ”Olio di Calabria” nimi on merkittävä etikettiin selkein ja pysyvin kirjaimin siten, että se erottuu selvästi muista etiketissä olevista tiedoista. Etiketissä on myös oltava jäljempänä esitetty logo. Oliivien tuotantovuosi on ilmoitettava etiketissä. Viittaus luonnonmukaisesti tuotettuun öljyyn on sallittu.

4. Maantieteellisen alueen tarkka rajaus

Maantieteellisellä merkinnällä ”Olio di Calabria” suojattuun ekstra-neitsytoliiviöljyn tuotantoalueeseen kuuluu koko Calabrian (Regione Calabria) hallinnollinen alue.

5. Yhteys maantieteelliseen alueeseen

Alueiden, joilla viljellään oliiveja suojatun maantieteellisen merkinnän ”Olio di Calabria” ekstra-neitsytoliiviöljyä varten, ilmastolle on tyypillistä joulukuusta helmikuuhun kestävä viileä ja kostea kausi, jolloin lämpötila voi laskea alle 8 °C:een, ja toukokuusta syyskuuhun jatkuva kuuma ja kuiva kesä, jolloin lämpötila nousee heinä–elokuussa usein yli 32 °C:n, sekä tähän liittyvät pitkät kuivuuskaudet, jotka näkyvät tämän jakson vähäisenä osuutena (alle 10 %) koko vuoden sademäärästä (keskimäärin 600 mm).

Kyseessä on lauhkea ja kesällä kuiva ilmastotyyppi, joka tunnetaan välimerenilmastona.

Oliivin kasvupaikkojen maaperän erilaiseen tyyppiin ja koostumukseen ovat vaikuttaneet monitahoiset geologiset ja tektoniset tapahtumat, jotka ovat muovanneet olennaisilta osin kiteisiä kerrostumia, jotka tunnetaan yhdessä nimellä Arco Calabro, joka on muodostunut mereisen ja mantereisen maankuoren deformaatiosta.

Korkeat lämpötilat ja kesän pitkät kuivuusjaksot ovat tärkeitä ympäristötekijöitä, jotka vaikuttavat tuotteen tiettyihin laatutekijöihin, kuten fenolipitoisuuteen ja happokoostumukseen, erityisesti öljyhappoarvojen osalta, jotka takaavat tuotteen erityislaadun.

Se, että tuotantoon käytetään ainoastaan alkuperäislajikkeita, joiden osuus on vähintään 90 % lajikekoostumuksesta, on lopullisen tuotteen erityisluonnetta määrittävä tekijä. Kuten useissa kirjallisissa lähteissä vahvistetaan, tämä johtuu siitä, että Calabrian alkuperäislajikkeista, joita tuote-eritelmän mukaisesti edellytetään tärkeimmiksi lajikkeiksi, saatavassa öljyssä on myös yksistään ne fyysiset, kemialliset ja aistinvaraiset ominaisuudet, joita suojatussa alkuperänimityksessä edellytetään. (Ennen kaikkea on syytä panna merkille ”Olive Germoplas – The cultivation, table olive and olive oil industry in Italy”, edited by I. Muzzalupo, edition INTECH books, ISBN 978-953-51–0883–2, marraskuu 2012.)

Käyttämällä näitä tärkeimpiä lajikkeita saadaan öljyä, jonka kemialliset ja aistinvaraiset ominaisuudet ovat homogeeniset ja tuotteelle ominaiset ja jossa erottuvat sellaiset ominaisuudet, jotka ovat kuluttajan hyvin tunnistettavissa. Suojatun maantieteellisen merkinnän ”Olio di Calabria” ekstra-neitsytoliiviöljyn asianvaraisesti todettavia erityispiirteitä ovat ennen kaikkea vihreän tai vain hieman tummuneen oliivin hedelmäisyys sekä kukkien ja artisokan aromit, joihin liittyy vastaleikatun ruohon, lehtien ja tomaatin (vihreä/kypsä) voimakkaita vivahteita. ”Olio di Calabria” -öljyn maussa on merkillepantavaa eri tekijöiden harmoninen kokonaisuus, jonka karvaus ja pistävyys ovat keskitasoa, mikä johtuu keskitasoisesta tai korkeasta fenolipitoisuudesta.

Nimitys ”Olio di Calabria” saa erityistä huomiota vuodelta 1992 olevassa asiakirjassa, jossa todetaan ”Olio di Calabria” -nimityksen esiintyminen ja rekisteröinti silloisen teollisuus-, kauppa- ja käsiteollisuusministeriön patenttitoimistossa (Ministero dell’Industria del Commercio e dell’Artigianato – Ufficio Brevetti) alueelliselle öljylle annettavana nimityksenä.

Öljyn kauppaan liittyviä asiakirjoja ovat myös lukuisat laskut vuosilta 1975–2014, joissa jälleen käytetään nimitystä Olio di Calabria.

Osoituksena tuotteen tunnustetusta laadusta voidaan pitää myös vuodelta 1865 peräisin olevia Calabrian oliiviöljyn myyntiin liittyviä asiakirjoja, joiden mukaan tietyt Calabrian maantieteelliset alueet olivat Bourbonien kuningashuoneen hovihankkijoita.

Pyrkimys parantaa Calabrian oliiviöljyn laatua ja suojata sen tuotantoa myytävän öljyn laadun kehittämiseksi edelleen ilmenee jo vuonna 1888 Calabrian alueen Palmissa annetussa kuninkaallisessa asetuksessa, jossa mainitaan ”kokeellinen öljypuristin oliiviöljyn laadun parantamiseksi” (”L’Olio Vergine di Oliva – un approccio alla valorizzazione”, Vito Sciancalepore, Hoepli edizioni 2002, s. 141–143).

Nämä asiakirjat osoittavat, että oliiviöljyn ja Calabrian alueen yhteys on tunnettu jo pitkään.

Tuotetun oliiviöljyn ja Calabrian alueen yhteyttä tukee merkittävästi myös Calabrian alueen tuottajien tekemä työ, jossa tavoitteena on tuottaa korkealaatuista ekstra-neitsytöljyä sopeuttamalla toisiinsa luonnonolosuhteet ja perinteiset tuotantomenetelmät. Nämä pyrkimykset on laajalti tunnustettu ja palkittu lukuisissa kansallisissa ja kansainvälisissä kilpailuissa.

Kansainväliset kilpailut ja palkinnot:

— ensimmäinen sija (vuosina 2001–2011 järjestetyissä) laadukkaiden ekstra-neitsytoliiviöljyjen kansallista palkintoa koskevissa IX, XII, XIV, XIX ”Ercole Oliario” -kilpailuissa

— toinen sija vuonna 2009 pidetyssä laadukkaiden ekstra-neitsytoliiviöljyjen kansallista palkintoa koskevassa XVII ”Ercole Oliario” -kilpailussa

— kultamitali Los Angeles County Fair -tapahtuman Olive Oils of the World -sarjassa vuosina 2004, 2006 ja 2009.

— vuoden parhaan luonnonmukaisen ekstra-neitsytoliiviöljyn palkinto kilpailussa ”L’Extravergine – Guida ai Migliori Oli del Mondo di Qualità Accertata” (ekstra-neitsytöljy – maailman parhaiden laatuluokitettujen öljyjen opas) vuosina 2005, 2009 ja 2010

— toinen sija vuonna 2010 järjestetyn Shanghain maailmannäyttelyn First World Competition -tapahtumassa

— kolmas sija Montiferru-kilpailussa vuonna 2009

— maininta ”Gold Prestige” TERRAOLIVO-kilpailuissa vuosina 2011 ja 2012.

Viime vuosien lukuisat tunnustukset ovat kasvattaneet ja vahvistaneet sekä alan toimijoiden että kuluttajien keskuudessa ”Olio di Calabria” -öljyn mainetta tuotteena, jolla on selkeästi määritellyt ominaispiirteet ja jolle tunnustaminen antaisi asianmukaisen suojan ja edistäisi sen myyntiä ja takaisi tarvittavan valvonnan.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(*) CVR % pienempi tai yhtä suuri kuin 20